衡永之間山路艱澀薄晚吏卒鬨云漸近祁陽路已平夷皆有津津之色
作者：范成大
朝代：宋

paragraphs: 朝登赤土嶺，暮入黄泥谷。
春江弄花月，歸夢恍在目。
覺來行路難，杜宇叫高木。
凹中泥沒踝，凸處石齧足。
坐輿我尚病，想見肩輿僕。
衡陽復祁陽，可暫不可宿。
晚來出前岡，路坦亭堠促。
將士走相賀，喜色如膏沐。
人生本無悶，逆境要先熟。
不從憂患來，安識平爲福。
夷塗不常遇，歷險始知足。